Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 2-5-2018 εξουσιοδότηση του Σώματος επικυρώθηκαν με ευθύνη του Προεδρείου τα πρακτικά της ΡΗ΄ συνεδριάσεώς του, της Τετάρτης 2 Μαΐου 2018, σε ό,τι αφορά την ψήφιση στο σύνολο του σχεδίου νόμου: «Ενσωμάτωση στην ελληνική νομοθεσία της Οδηγίας 2015/2366/ΕΕ για τις υπηρεσίες πληρωμών και άλλες διατάξεις»]] Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επίκαιρων ερωτήσεων της Παρασκευής 4 Μαΐου 2018. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 1569/27-4-2018 επίκαιρη ερώτηση της Βουλευτού Β΄ Αθηνών της Νέας Δημοκρατίας κ. Άννας - Μισέλ Ασημακοπούλου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, σχετικά με τον Ελληνικό Διαστημικό Οργανισμό. 2. Η με αριθμό 1579/30-4-2018 επίκαιρη ερώτηση του Βουλευτή Λαρίσης της Δημοκρατικής Συμπαράταξης ΠΑΣΟΚ - ΔΗΜΑΡ κ. Κωνσταντίνου Μπαργιώτα προς τον Υπουργό Περιβάλλοντος και Ενέργειας, με θέμα: «Θέσπιση ανταποδοτικού τέλους μεγάλων υδροηλεκτρικών σταθμών». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 1570/27-4-2018 επίκαιρη ερώτηση του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Περιβάλλοντος και Ενέργειας, με θέμα: «Καύση εναλλακτικών καυσίμων από την τσιμεντοβιομηχανία «ΑΓΕΤ ΗΡΑΚΛΗΣ» στον Βόλο». 2. Η με αριθμό 1556/26-4-2018 επίκαιρη ερώτηση του Βουλευτή Αργολίδας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Μανιάτη προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, με θέμα: «Παραίτηση καθ. Στ. Κριμιζή, Προέδρου του Ελληνικού Διαστημικού Οργανισμού (ΕΛΔΟ)». 3. Η με αριθμό 1574/27-4-2018 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεωργίου - Δημητρίου Καρρά προς τον Υπουργό Ναυτιλίας και Νησιωτικής Πολιτικής, με θέμα: «Άμεση ανάγκη ανακατασκευής του κρηπιδώματος του Λιμένα Πόρου Τροιζηνίας». 4. Η με αριθμό 1547/24-4-2018 επίκαιρη ερώτηση του Βουλευτή Δωδεκανήσου του Συνασπισμού Ριζοσπαστικής Αριστεράς κ. Ηλία Καματερού προς τον Υπουργό Ναυτιλίας και Νησιωτικής Πολιτικής, με θέμα: «Κατασκευές εντός περιοχών δικαιοδοσίας των φορέων διοίκησης και εκμετάλλευσης λιμένων». 5. Η με αριθμό 1540/23-4-2018 επίκαιρη ερώτηση του Βουλευτή Β΄ Πειραιώς του Λαϊκού Συνδέσμου - Χρυσή Αυγή κ. Ιωάννη Λαγού προς τον Υπουργό Ναυτιλίας και Νησιωτικής Πολιτικής, με θέμα: «Τούρκοι διενεργούν λαθρεμπόριο καπνού εντός των ελληνικών χωρικών υδάτων». 6. Η με αριθμό 1522/18-4-2018 επίκαιρη ερώτηση του Η΄ Αντιπροέδρου της Βουλής και Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Ναυτιλίας και Νησιωτικής Πολιτικής, με θέμα: «Κατασκευές εντός, αλλά και εκτός περιοχών δικαιοδοσίας των φορέων διοίκησης και εκμετάλλευσης λιμένων». 7. Η με αριθμό 1544/24-4-2018 επίκαιρη ερώτηση του Βουλευτή Λέσβου της Νέας Δημοκρατίας κ. Χαράλαμπου Αθανασίου προς τον Υπουργό Μεταναστευτικής Πολιτικής, σχετικά με τη «λήψη μέτρων προκειμένου να αποσυμφορηθούν τα νησιά του Ανατολικού Αιγαίου και ιδιαίτερα η Λέσβος με τη μεταφορά των μεταναστών στην ηπειρωτική Ελλάδα». 8. Η με αριθμό 1528/19-4-2018 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεωργίου - Δημητρίου Καρρά προς τον Υπουργό Μεταναστευτικής Πολιτικής, με θέμα: «Επανέρχεται η επείγουσα ανάγκη λήψης διοικητικών και νομοθετικών μέτρων για την επιτάχυνση εξέτασης των αιτήσεων ασύλου, μετά την έκδοση της 805/2018 απόφασης του Σ.τ.Ε.». ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 2696/17-1-2018 ερώτηση του Βουλευτή Ηλείας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Κουτσούκου προς τον Υπουργό Οικονομίας και Ανάπτυξης, με θέμα: «Τα υπόλοιπα του “ταμείου Μολυβιάτη”». 2. Η με αριθμό 1983/11-12-2017 ερώτηση του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Μεταναστευτικής Πολιτικής, με θέμα: «Με ποια διαδικασία πραγματοποιήθηκε η ανάθεση στους “ΓΙΑΤΡΟΥΣ ΤΟΥ ΚΟΣΜΟΥ” της φροντίδας της υγείας των προσφύγων του κέντρου φιλοξενίας στην ΒΙΠΕ Δράμας;». Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Πριν μπούμε στη συζήτηση της μιας και μοναδικής ερώτησης, θα ήθελα να ανακοινώσω στο Σώμα ότι ο συνάδελφος κ. Κωνσταντίνος Βλάσης ζητεί άδεια ολιγοήμερης απουσίας στο εξωτερικό από 23-5-2018 μέχρι 5-6-2018. Επίσης και ο συνάδελφος κ. Νικόλαος Δένδιας ζητεί άδεια ολιγοήμερης απουσίας στο εξωτερικό από 28-5-2018 έως 31-5-2018. Η Βουλή εγκρίνει;
Συνεπώς η Βουλή ενέκρινε τις ζητηθείσες άδειες. Επίσης, θα ήθελα να κάνω γνωστό στο Σώμα τα εξής: Κατόπιν συνεννόησης του Υπουργού και του Βουλευτή δεν θα συζητηθεί η δεύτερη με αριθμό 1567/27-4-2018 επίκαιρη ερώτηση πρώτου κύκλου του Βουλευτή Χίου της Νέας Δημοκρατίας κ. Νότη Μηταράκη προς τον Υπουργό Υποδομών και Μεταφορών, με θέμα: «Προμελέτη και χρηματοδότηση έργων αεροδρομίου Χίου». Επίσης, λόγω κωλύματος του Αναπληρωτή Υπουργού Εσωτερικών κ. Νικολάου Τόσκα, επειδή θα βρίσκεται στο Αναπτυξιακό Συνέδριο, δεν θα συζητηθεί η δεύτερη με αριθμό 1568/27-4-2018 επίκαιρη ερώτηση δεύτερου κύκλου του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον Υπουργό Εσωτερικών, με θέμα: «Αντιπυρική προετοιμασία της χώρας εν όψει της καλοκαιρινής περιόδου». Το ίδιο ισχύει και για την έκτη με αριθμό 1531/20-4-2018 επίκαιρη ερώτηση δεύτερου κύκλου του Ανεξάρτητου Βουλευτή Β΄ Αθηνών κ. Ευσταθίου Παναγούλη προς τον Υπουργό Εσωτερικών, με θέμα: «Εγκληματικότητα και κάθε λογής επιθέσεις από ανθρώπους του υποκόσμου και γιαλαντζί επαναστάτες». Λόγω κωλύματος του Υπουργού Εσωτερικών κ. Παναγιώτη Σκουρλέτη, επειδή θα βρίσκεται στο Αναπτυξιακό Συνέδριο, δεν θα συζητηθεί η πρώτη με αριθμό 1577/30-4-2018 επίκαιρη ερώτηση πρώτου κύκλου του Βουλευτή Β΄ Αθηνών του Συνασπισμού Ριζοσπαστικής Αριστεράς κ. Νικολάου Ξυδάκη προς τον Υπουργό Εσωτερικών, με θέμα: «Επαναφορά αρχικής ρύθμισης ν. 3852/2010». Λόγω κωλύματος για τον ίδιο λόγο της Υπουργού Πολιτισμού και Αθλητισμού κ. Λυδίας Κονιόρδου δεν θα συζητηθεί η πέμπτη με αριθμό 1580/30-4-2018 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς την Υπουργό Πολιτισμού και Αθλητισμού, σχετικά με τις «ανάγκες φύλαξης μουσείων και αρχαιολογικών χώρων». Λόγω κωλύματος του Υπουργού Εξωτερικών κ. Νικολάου Κοτζιά, εξαιτίας φόρτου εργασίας, δεν θα συζητηθεί η τρίτη με αριθμό 1555/25-4-2018 επίκαιρη ερώτηση δεύτερου κύκλου του Ανεξάρτητου Βουλευτή Μεσσηνίας κ. Δημητρίου Κουκούτση προς τον Υπουργό Εξωτερικών, με θέμα: «Χαμηλότοκα δάνεια από την τουρκική τράπεζα Ζιραάτ στους καπνοπαραγωγούς της Θράκης». Λόγω κωλύματος του Υπουργού Αγροτικής Ανάπτυξης και Τροφίμων, εξαιτίας συμμετοχής του σε συνέδριο στη Λάρισα, δεν θα συζητηθεί η δεύτερη με αριθμό 4699/26-3-2018 ερώτηση του κύκλου των αναφορών και ερωτήσεων του Βουλευτή Σερρών της Δημοκρατικής Συμπαράταξης ΠΑΣΟΚ - ΔΗΜΑΡ κ. Μιχαήλ Τζελέπη προς τον Υπουργό Αγροτικής Ανάπτυξης και Τροφίμων, με θέμα: «Η κτηνοτροφία σε κατάσταση έκτακτης ανάγκης». Λόγω κωλύματος του Υφυπουργού Αγροτικής Ανάπτυξης κ. Βασιλείου Κόκκαλη δεν θα συζητηθεί η τρίτη με αριθμό 1573/27-4-2018 επίκαιρη ερώτηση πρώτου κύκλου του Βουλευτή Σερρών της Δημοκρατικής Συμπαράταξης ΠΑΣΟΚ - ΔΗΜΑΡ κ. Μιχαήλ Τζελέπη προς τον Υπουργό Αγροτικής Ανάπτυξης και Τροφίμων, με θέμα: «Αδιάθετες ποσότητες πατάτας στις κοινότητες Ορεινής και Άνω Βροντούς Νομού Σερρών». Το ίδιο ισχύει και για την τέταρτη με αριθμό 1551/24-4-2018 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Μέτρα και δράσεις για την αντιμετώπιση της λειψυδρίας - ξηρασίας». Επίσης, το ίδιο ισχύει και για την πέμπτη με αριθμό 1529/19-4-2018 επίκαιρη ερώτηση δεύτερου κύκλου του Βουλευτή Πέλλης του Λαϊκού Συνδέσμου - Χρυσή Αυγή κ. Ιωάννη Σαχινίδη προς τον Υπουργό Αγροτικής Ανάπτυξης και Τροφίμων, με θέμα: «Συνεχίζουν να παραμένουν απλήρωτοι οι τευτλοπαραγωγοί». Τέλος, το ίδιο ισχύει και για την τρίτη με αριθμό 2464/10-1-2018 ερώτηση του κύκλου των αναφορών και ερωτήσεων του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Να προχωρήσει άμεσα η χρηματοδότηση για την εκτροπή του Πλατύ ποταμού για την ενίσχυση Φράγματος Φανερωμένης». Λόγω κωλύματος του Αναπληρωτή Υπουργού Αγροτικής Ανάπτυξης και Τροφίμων κ. Ιωάννη Τσιρώνη δεν θα συζητηθεί η πρώτη με αριθμό 1578/30-4-2018 επίκαιρη ερώτηση δεύτερου κύκλου της Βουλευτού Καρδίτσης του Συνασπισμού Ριζοσπαστικής Αριστεράς κ. Χρυσούλας Κατσαβριά - Σιωροπούλου προς τον Υπουργό Αγροτικής Ανάπτυξης και Τροφίμων, σχετικά με την «αναβάθμιση του Κέντρου Ζωικών Γενετικών Πόρων Καρδίτσας». Λόγω κωλύματος του Υπουργού Εσωτερικών κ. Παναγιώτη Σκουρλέτη δεν θα συζητηθεί η τέταρτη με αριθμό 1554/24-4-2018 επίκαιρη ερώτηση πρώτου κύκλου του Βουλευτή Κιλκίς του Λαϊκού Συνδέσμου - Χρυσή Αυγή κ. Χρήστου Χατζησάββα προς τον Υπουργό Εσωτερικών, σχετικά με την «ανέγερση κτηρίου για τη στέγαση του τμήματος εθνικών οδών Παιονίας». Λόγω κωλύματος του Αναπληρωτή Υπουργού Εσωτερικών κ. Νικολάου Τόσκα δεν θα συζητηθούν η έβδομη με αριθμό 1149/26-2-2018 επίκαιρη ερώτηση δεύτερου κύκλου του Βουλευτή Β΄ Πειραιώς του Λαϊκού Συνδέσμου - Χρυσή Αυγή κ. Ιωάννη Λαγού προς τον Υπουργό Εσωτερικών, με θέμα: «Γνωστή από παρακρατικό ιστότοπο έγινε η πρωτοφανής επίθεση στο Α.Τ. Καισαριανής» και η όγδοη με αριθμό 1151/26-2-2018 επίκαιρη ερώτηση δεύτερου κύκλου του Βουλευτή Κιλκίς του Λαϊκού Συνδέσμου - Χρυσή Αυγή κ. Χρήστου Χατζησάββα προς τον Υπουργό Εσωτερικών, με θέμα: «Ερωτήματα σχετικώς με την υπόθεση πράκτορα βάσει αποκαλύψεων του Π. Καμμένου». Υπάρχει σχετική επιστολή από τον γραμματέα του Υπουργικού Συμβουλίου για τις αιτίες που ακούσατε. Εισερχόμαστε στη συζήτηση της μιας και μοναδικής ερώτησης, της πρώτης με αριθμό 4792/28-3-2018 ερώτησης του κύκλου των αναφορών και ερωτήσεων της Βουλευτού Αττικής της Δημοκρατικής Συμπαράταξης ΠΑΣΟΚ - ΔΗΜΑΡ κ. Παρασκευής Χριστοφιλοπούλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Σε ομηρία οι εργαζόμενοι του προγράμματος “Βοήθεια στο Σπίτι”». Θα απαντήσει η Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Θεανώ Φωτίου. Κυρία Χριστοφιλοπούλου, ορίστε, έχετε τον λόγο.
Ευχαριστώ, κύριε Πρόεδρε. Πραγματικά αισθάνομαι προνομιούχος μετά από όλες αυτές τις ακυρώσεις, που μόλις αναγνώσατε. Κυρία Υπουργέ, αυτή η ερώτηση ήταν γραπτή και ήταν, μάλιστα, όλης της Κοινοβουλευτικής Ομάδας της Δημοκρατικής Συμπαράταξης. Πήρα την πρωτοβουλία να σας καλέσω και να έρθετε εδώ να συζητήσουμε προφορικά. Βεβαίως απευθυνόταν και στον συναρμόδιο συνάδελφό σας τον κ. Σκουρλέτη, ωστόσο είστε εσείς εδώ. Είναι πάρα πολύ σημαντικό να συζητήσουμε, λοιπόν, για ένα πρόγραμμα, το πρόγραμμα «Βοήθεια στο Σπίτι». Όπως θα δείτε η ερώτηση, πέρα από τον τίτλο, πιάνει όλες τις πτυχές του προγράμματος. Είναι ένα πρόγραμμα, που ξεκίνησε το 1997 πιλοτικά και πραγματικά μονιμοποιήθηκε στις καρδιές των ανθρώπων πρώτα, στους δήμους και τελικά, το αγκάλιασε όλη η ελληνική κοινωνία. Σήμερα, τα δικά μου στοιχεία λένε ότι έχουμε περίπου λίγο λιγότερο από χίλιες δομές σε όλη τη χώρα. Εκεί υπηρετούν τρεις χιλιάδες πεντακόσιοι εργαζόμενοι. Kαι βεβαίως, το πρόγραμμα αυτό - όπως είπα - εξυπηρετεί και ουσιαστικά είναι μια φροντίδα για εκείνους τους ηλικιωμένους συμπολίτες μας ή τους συμπολίτες μας με αναπηρίες, που χρειάζονται κατ' οίκον φροντίδα. Ξέρετε - και ξέρουμε όλοι - τις αλλεπάλληλες παρατάσεις που έχει πάρει το πρόγραμμα και επί των προηγούμενων κυβερνήσεων και επί της σημερινής Κυβέρνησης. Εμείς σας ζητούσαμε τρία πράγματα εκεί, κυρία Υπουργέ, και θα επανέλθω για να μην μακρηγορήσω: Το πρώτο αφορούσε την προγραμματική συμφωνία και τη χρηματοδότηση. Εκ των υστέρων είδαμε την υπουργική σας απόφαση, λίγες μέρες αφότου είχε κατατεθεί η ερώτησή μας. Περιμένω να μου πείτε και για τη συνέχεια. Το δεύτερο πράγμα, που ζητούσαμε είναι επίσης πολύ σημαντικό. Κύριε Πρόεδρε, εδώ θα ήθελα και τη δική σας συνδρομή και του Προεδρείου της Βουλής, γιατί πρέπει να βρούμε μια λύση. Και η λύση αυτή πρέπει να προκύψει με κάποιου είδους συναίνεση, διότι αφορά τη δυνατότητα να παραμείνουν στις θέσεις τους, σε πάγιες και διαρκείς ανάγκες, οι εργαζόμενοι στο «Βοήθεια στο Σπίτι». Και αυτό σημαίνει, όχι να παρακάμψουμε το Σύνταγμα και την αναθεώρησή του το 2001, αλλά να βρούμε έναν τρόπο. Υπάρχουν τρόποι. Ξέρω ότι σε προηγούμενη ερώτηση έχει απαντήσει η Υπουργός ότι υπάρχει μια προπαρασκευή. Η δική μου ερώτηση σήμερα είναι σε ποιο στάδιο βρισκόμαστε και αν μπορεί να υπάρξουν ευρύτερες συναινέσεις με τις κοινοβουλευτικές ομάδες και πώς θα μπορούσε να προχωρήσει μια τέτοια πρωτοβουλία. Τέλος, κυρία Υπουργέ, στην ερώτηση επισημαίνουμε δυο πράγματα ακόμα, που οι εργαζόμενοι πραγματικά μετ' επιτάσεως ζητούν. Δεν ζητούν μόνο τη δική τους μονιμοποίηση. Έχουν αγκαλιάσει και οι ίδιοι το πρόγραμμα τόσα χρόνια και πολλοί από αυτούς, το ξέρετε, στις τοπικές κοινωνίες έχουν δεθεί και με τα σπίτια και με τους ανθρώπους που πηγαίνουν και αισθάνονται ότι εκπληρούν ένα σημαντικό έργο. Έχει λοιπόν πολύ μεγάλη σημασία και ο εξοπλισμός και πώς μπορούμε να βοηθήσουμε την τοπική αυτοδιοίκηση και να συνδράμουμε και με εξοπλισμό και αυτοκίνητα. Και βεβαίως, σημαντικό είναι το ζήτημα της περαιτέρω στελέχωσης του προγράμματος, γιατί δεν επαρκούν. Κάποιοι από αυτούς - γιατί είναι τόσα χρόνια πια το πρόγραμμα αυτό, από το 1997- έχουν τελειώσει και τον εργασιακό τους βίο και καταλαβαίνετε ότι αδειάζουν οι δομές. Ξαναλέω ότι είναι ένα πρόγραμμα που ξεκίνησε, όπως ξεκίνησε, όμως τώρα όλοι έχουμε την ευθύνη να συνεχιστεί με τον καλύτερο τρόπο.
Ορίστε, κυρία Υπουργέ, έχετε τον λόγο.
Κυρία Χριστοφιλοπούλου, ευχαρίστως απαντώ σήμερα και πολύ περισσότερο με τον τρόπο που τοποθετηθήκατε τώρα. Διότι βεβαίως, θα έλεγα ότι ο τίτλος της τότε ερώτησης, που λέει: «Σε ομηρία οι εργαζόμενοι του προγράμματος “Βοήθεια στο Σπίτι”», αδικεί λίγο όλη σας την τοποθέτηση:
Καταλάβατε πώς το εννοούμε.
Ναι, να πω όμως κι εγώ ότι ομηρία δεκαέξι χρόνων, στην πραγματικότητα τρεις χρονιές χρεώνεται ο ΣΥΡΙΖΑ. Και από αυτά τα δεκατρία χρόνια, τα μισά ήταν εκτός μνημονίων. Ξέρουμε, όμως, πολύ καλά και οι δυο - και επαυξάνω όλα όσα είπατε - ότι πράγματι έχει αποδειχθεί η σημασία αυτής της παροχής στους ηλικιωμένους, ακριβώς γιατί - θυμάστε και τη συζήτηση που είχαμε αυτές τις μέρες για το νόμο της αναδοχής και υιοθεσίας - στόχος όλων μας είναι η αποϊδρυματοποίηση. Πρώτη πράξη της αποϊδρυματοποίησης είναι να μείνουν οι ηλικιωμένοι σπίτι τους. Η κοινωνία με κάθε τρόπο πρέπει να τους βοηθήσει να μείνουν σπίτι τους, γιατί αλλιώς θα μπουν στα ιδρύματα. Και ξέρουμε ότι αυτό δεν είναι κάτι που θέλουμε, ούτε η δική σας παράταξη ούτε η δική μου, αλλά πιστεύω και όλες οι πολιτικές δυνάμεις της Βουλής. Μας ρωτάτε, λοιπόν, τι κάνουμε. Πράγματι, ξέρετε πολύ καλά ότι ναι, πληρώνονται. Θυμάστε ότι υπήρχε μια καθυστέρηση στη δημοσίευση της υπουργικής απόφασης. Πληρώνονται, λοιπόν, κανονικά οι δικαιούχοι από 1-1-2018. Και βεβαίως, επειδή η Κυβέρνησή μας προτίθεται να λύσει το θέμα αυτό με τη συναίνεση όλων των κομμάτων, αλλά και με τη συνεργασία της ΚΕΔΕ, έχουμε πει κατηγορηματικά ότι σε αυτή τη νομοπαρασκευαστική επιτροπή, στην οποία αναφερθήκατε, μετέχει και η ΚΕΔΕ. Είναι τα τρία Υπουργεία - Εργασίας, Εσωτερικών και Διοικητικής Μεταρρύθμισης - και η ΚΕΔΕ. Θα πω και πάνω σε αυτό πού βρισκόμαστε. Άρα, σε σχέση με τις αμοιβές των εργαζομένων νομίζω ότι δεν υπάρχει πια κανένα θέμα. Πληρώνονται κανονικά όλοι. Αν μπείτε στη «ΔΙΑΥΓΕΙΑ» της ΕΤΑ θα δείτε τις δόσεις που δίνονται και πού δίνονται ακριβώς. Αυτό, λοιπόν, το κομμάτι της ερώτησής σας νομίζω ότι έχει καλυφθεί. Όσον αφορά το δεύτερο κομμάτι, εμείς, όπως ξέρετε, κυρία Χριστοφιλοπούλου, πριν από έναν μήνα - Μεγάλη Τετάρτη 4 Απριλίου, αν θυμάμαι καλά - κάναμε μια σύσκεψη στο Υπουργείο Εσωτερικών με όλες τις δομές «Βοήθεια στο Σπίτι» από όλη την Ελλάδα, με τα τρία Υπουργεία και την ΚΕΔΕ μαζί. Και αποφασίσαμε τα βήματα, τα οποία κάνουμε τώρα. Είχαμε προβλέψει ακριβώς διετή παράταση του προγράμματος, ώστε να μην υπάρχει κανένα κώλυμα μεταξύ των ετών 2018-2019. Άρα, εξήντα εκατομμύρια έτσι κι αλλιώς του προϋπολογισμού του 2018 υλοποιούμε τώρα και προβλέπεται η παράταση ήδη από τον νόμο που ψηφίστηκε το 2017. Μπορώ να σας πω τον νόμο. Τον έχετε, έτσι δεν είναι;
Τον έχω.
Είναι γνωστός.
Είναι ο ν.4483. Επομένως η παράταση είναι για δύο χρόνια, ώστε να υπάρχει ακριβώς αυτή η άνεση μέσα σε αυτό το χρονικό διάστημα να γίνει η μετάπτωση όλων των εργαζομένων σε μια κατάσταση που αναγνωρίζεται ακριβώς, με όρους και κανόνες, ώστε να μην έχουν προβλήματα μετά. Γιατί ξέρετε πολύ καλά ότι επανέρχεται το Συμβούλιο της Επικρατείας και δεν θέλουμε εργασιακή αναστάτωση, αλλά όρους και κανόνες που θα είναι ασφαλείς. Αυτό μπορώ να σας ανακοινώσω αυτή τη στιγμή. Θα το παρακολουθείτε όμως. Και θα έχουμε κάθε μήνα σχεδόν μια εξέλιξη πού πηγαίνει αυτό το θέμα. Στην τρίτη ερώτησή σας σχετικά με τις υποδομές, τη στελέχωση, κ.λπ., θα σας πω ότι πράγματι έχετε απόλυτο δίκιο. Είμαστε σε συνεργασία, αλλά δεν είναι θέμα τόσο του δικού μας Υπουργείου όσο του Υπουργείου Οικονομικών και του Υπουργείου Εσωτερικών. Ελπίζουμε ότι και σε αυτό θα μπορούμε να έχουμε κάποια ανακοινώσιμα θέματα για τον στόλο των αυτοκινήτων κυρίως, που βεβαίως έχει παλαιωθεί. Όσον αφορά τις νέες προσλήψεις, τη στελέχωση, κ.λπ., νομίζω είναι όλο το θέμα που σας εξήγησα με τη νομοπαρασκευαστική επιτροπή. Θα σας πω, όμως, και τι επιπλέον κάνουμε στη δευτερολογία μου.
Πριν δώσω τον λόγο στην κ. Χριστοφιλοπούλου - έμπειρες και οι δύο, κυρίως η κ. Χριστοφιλοπούλου, στα θέματα αυτά - θα ήθελα να πω να πάρετε μια πρωτοβουλία, κυρία Υπουργέ, και να φωνάξτε στο Υπουργείο σας έναν εκπρόσωπο από κάθε κόμμα για να συζητήσουμε το πρόβλημα που έθεσε η κ. Χριστοφιλοπούλου σε σχέση με το Σύνταγμα. Τυπικά υπάρχει αυτό το πρόβλημα, έτσι δεν είναι;
Έτσι.
Να καταλήξουμε - πιστεύω - όλα τα κόμματα σε μια πρόταση, η οποία να πάει στη νομοπαρασκευαστική επιτροπή και έστω στα όρια της συνταγματικής νομιμότητας να το λύσουμε, τουλάχιστον για τους υπηρετούντες, γιατί δεν υπάρχει η δυνατότητα και η πολυτέλεια να μας φύγουν ούτε δέκα, απ' ό, τι καταλαβαίνω από την τοποθέτησή σας. Το λέω σαν ιδέα. Ορίστε, κυρία Χριστοφιλοπούλου, έχετε τον λόγο με μια σχετική άνεση.
Ευχαριστώ, κύριε Πρόεδρε. Ευχαριστώ και για την τοποθέτησή σας. Κυρία Υπουργέ, και εγώ θα ήθελα να παραινέσω και εσάς και μέσα από εσάς και την Κυβέρνηση, γιατί είναι και θέμα και του κ. Σκουρλέτη, του Υπουργείου Εσωτερικών, όπως είπατε. Πρέπει να υπάρξει μια συνεννόηση, γιατί φοβούμαι πολύ ότι σε λύσεις που δρομολογούνται και για άλλα πεδία της τοπικής αυτοδιοίκησης πιθανότατα - και λόγω καθυστέρησης - να δημιουργηθούν προβλήματα. Ελπίζω να μην δημιουργηθούν. Αναφέρομαι στο ζήτημα της καθαριότητας. Ελπίζω να μην δημιουργηθούν προβλήματα. Υπάρχουν όμως κι εκεί καθυστερήσεις. Πήγε η Κυβέρνηση να λύσει ένα πρόβλημα. Πρέπει να δούμε και, αν θέλετε, να μάθουμε από τυχόν λάθη και παραλείψεις. Σε κάθε περίπτωση, έχουμε ένα νομοσχέδιο το οποίο έρχεται σε λίγο στην Ολομέλεια που αφορά την αναδοχή - υιοθεσία. Εάν δεν προλαβαίνουμε σε αυτό - που είναι πολύ πιθανό να μην προλαβαίνουμε - έρχεται, απ' ό,τι καταλαβαίνω, και η νομοθετική πρωτοβουλία της Κυβέρνησης για την τοπική αυτοδιοίκηση. Το τι σκεφτόμαστε για αυτό θα το πούμε άλλη ώρα…
Νομίζω είναι καλύτερο να μπει σε εκείνο το νομοσχέδιο.
Ακριβώς. Θα μπορούσε, λοιπόν, αν δεν το προλαβαίνουμε ως άρθρο, να ενταχθεί ως τροπολογία στο νομοσχέδιο αυτό. Αν μπει στην επιτροπή, μπορεί να ενσωματωθεί, διότι αυτή τη στιγμή το νομοσχέδιο για τις αλλαγές στην τοπική αυτοδιοίκηση είναι στη διαβούλευση. Έχει πολύ μεγάλη σημασία να είμαστε έτοιμοι να προτείνουμε μία λύση η οποία θα είναι, όπως το περιγράψατε, συνταγματικά στα όρια. Να γίνει, όμως και έγκαιρα και έγκαιρα να σταλεί το αίτημα στο ΑΣΕΠ, ούτως ώστε να μην έχουμε κωλύματα, να μην βρεθούμε πάλι σε κενό αέρος, δηλαδή και το πρόγραμμα να κινδυνεύει να μην λειτουργήσει με τους ηλικιωμένους στο σπίτι και βεβαίως οι εργαζόμενοι να βρίσκονται πάλι στον αέρα. Θέλω, πριν ολοκληρώσω, να επισημάνω κάτι που είπε η κ. Φωτίου. Κυρία Υπουργέ, πράγματι το ζήτημα της αποϊδρυματοποίησης είναι πολύ σημαντικό και κοινωνικά. Καλό είναι να ακούν δυνάμεις που κυρίως τους ενδιαφέρει το δημοσιονομικό. Είναι σημαντικό το δημοσιονομικό, δεν είναι όμως πρωτεύον. Έχει σημασία να δούμε πώς η αποϊδρυματοποίηση - που είναι τόσο σημαντική κοινωνικά - είναι σημαντική και για την εξοικονόμηση πόρων. Είναι πολύ πιο κοστοβόρο, κατ' αρχάς κοστοβόρο για τις ψυχές των ανθρώπων και για τις κοινωνίες και μετά κοστοβόρο και για τους δημόσιους προϋπολογισμούς που καλούνται να καλύψουν πάρα πολλές ανάγκες κοινωνικής προστασίας, ασφάλειας, παιδείας, υγείας. Είναι, λοιπόν, πολύ σημαντικό. Εμείς ως παράταξη, από τα ΚΑΠΗ ακόμα, πριν το πρόγραμμα «Βοήθεια στο Σπίτι», είχαμε επενδύσει σε αυτό. Θυμάμαι πάρα πολύ καλά τότε τους Δανούς, που είναι ένα κράτος το οποίο έχει πολύ σημαντική αποκέντρωση στους δήμους. Γενικώς οι Σκανδιναβοί έχουν προωθήσει πολύ τον θεσμό. Ο πρόεδρος, που ήταν και δήμαρχος, ξέρει πολύ καλά πόσο αποκεντρωμένη χώρα ήταν. Πραγματικά θαύμαζαν τότε πρωτοβουλίες για την εξωτερική φροντίδα, είτε μέσω του ΚΑΠΗ που πάει ο γιατρός και ο κοινωνικός λειτουργός και φροντίζει τους ηλικιωμένους που περνούν ωραία και μπορούν να αυτοεξυπηρετούνται είτε μετά με το πρόγραμμα «Βοήθεια στο Σπίτι». Θέλω να τονίσω το γεγονός ότι το ζήτημα της αποϊδρυματοποίησης είναι κορυφαίο. Η χώρα μας έχει να δείξει καλά παραδείγματα. Έχει πολύ μεγάλη σημασία να επενδύσουμε σε αυτά. Περιμένω να ακούσω τα υπόλοιπα που υποσχέθηκε η κ. Φωτίου ότι θα μας πει. Ευχαριστώ.
Ορίστε, κυρία Υπουργέ, έχετε τον λόγο. Δεν βάζω χρόνο, δύο είμαστε όλοι κι όλοι.
Ευχαριστώ, κύριε Πρόεδρε. Ελπίζω να μην καταγραφούμε εμείς ότι συνάπτουμε σύμφωνα συμβίωσης τριγωνικών σχέσεων σήμερα…
Δεν πειράζει. Ας καταγραφεί, κυρία Φωτίου, όταν πρόκειται να είναι επ' ωφελεία της κοινωνίας.
Δεν μπορώ παρά να συνεχίσω στην ίδια κατεύθυνση όσων είπατε και οι δύο. Θα σας εξηγήσω τι κάναμε μέχρι στιγμής, επιπλέον των όσων είπαμε και νομίζω ότι τα ξέρετε και οι δυο σας. Μια μεγάλη μας αγωνία, στη βάση αυτής της αποϊδρυματοποίησης και όσων πολύ σημαντικών αναφέρθηκαν για το τι σημαίνει να μένει ένας άνθρωπος σπίτι του και όχι να μπαίνει σε ίδρυμα χρονίως πασχόντων ή ηλικιωμένων - και τα δύο κακά - αντί να βρίσκεται μέσα στην κοινότητα, ήταν τρεις δομές, οι οποίες αφορούν ηλικιωμένους και οι οποίες είναι πρωτοποριακές και διαφορετικού τύπου και οι τρεις. Μιλάω βεβαίως για τα ΚΑΠΗ. Κυρία Χριστοφιλοπούλου, πρέπει να σας πω ότι είμαι από τις ιδρύτριες του Δικτύου Τρίτης Ηλικίας σε όλη την Ευρώπη και ως πανεπιστημιακός. Σχεδιάσαμε, σε συνεργασία με τη Φιλανδία και με τη Δανία - μιας και αναφερθήκατε - εδώ και πολλά χρόνια, όταν ήμουν ακόμη πανεπιστημιακός, στο Πολυτεχνείο ένα πρότυπο κέντρο ΚΑΠΗ στο Δήμο Ζωγράφου, αλλά και βραχείας διαβίωσης για όσους δημιουργούν προβλήματα. Η μακέτα είναι εκεί. Άρα εγώ να το πω και ευθέως, έχω τοποθετηθεί ξανά: κορυφαίος θεσμός του ΠΑΣΟΚ είναι το ΚΑΠΗ - και δεν κάνω πάλι κανένα σύμφωνο συμβίωσης, αλλά το πιστεύω βαθιά - και είναι πράγματι πρωτοποριακό σε όλη την Ευρώπη. Το έζησα αυτό που σας λέω. Έχω κάνει έρευνα για τα ΚΑΠΗ. Επομένως, όπως καταλαβαίνετε, η έγνοια μου από την πρώτη στιγμή που πήγα σε αυτή τη θέση ήταν πώς μπορώ να συντονίσω τρεις δομές και να τις επανενεργοποιήσω με νέους όρους. Δηλαδή τα ΚΑΠΗ είναι άλλο πράγμα, ανήκουν αποκλειστικά στους δήμους. Σωστά; Τα ΚΗΦΗ είναι πρόγραμμα ευρωπαϊκό, που καταφέραμε να το επεκτείνουμε βεβαίως για άλλη μια τριετία, αλλά πρέπει να δούμε τι θα κάνουμε και με αυτό το πρόγραμμα. Πήραμε από την Ευρωπαϊκή Ένωση το Ο.Κ. για άλλη μια τριετία. Και είναι και το «Βοήθεια στο σπίτι». Σκεφτήκαμε, λοιπόν, να εξαρτήσουμε κάτω από τα κέντρα κοινότητας εκατόν πενήντα κέντρα ΟΦΗΛΙ, κέντρα ολοκληρωμένης φροντίδας ηλικιωμένων. Είναι μια πολύ ωραία λέξη το ΟΦΗΛΙ. Αυτά είναι τα αρχικά. Καταφέραμε, μετά από διαβούλευση και είμαστε έτοιμοι τώρα σε δώδεκα περιφέρειες να ιδρύσουμε τα εκατόν πενήντα κέντρα ΟΦΗΛΙ. Αυτό σημαίνει ότι στους μεγάλους δήμους θα έχουμε δύο εργαζόμενους, συμπληρωματικά, ανεξάρτητα, στο κέντρο κοινότητας. Στους μικρούς δήμους θα έχουμε έναν εργαζόμενο. Τι θα κάνουν; Πρόκειται για έναν εκσυγχρονισμό της διοικητικής τους εποπτείας. Ξέρω ότι έχω κουράσει τη Βουλή με αυτές τις πληροφοριακού τύπου εκσυγχρονίσεις. Αναφέρομαι σε ένα πληροφοριακό σύστημα σύμφωνα με το οποίο ο ηλικιωμένος θα πηγαίνει στο κέντρο κοινότητας, στο κέντρο ΟΦΗΛΙ - αφού είναι ευθέως συνδεδεμένο, ενιαίο και θα «τρέχει» σε όλους τους δήμους σιγά - σιγά - , θα ενημερώνεται για τις υπηρεσίες των ΚΑΠΗ - τα οποία θέλουμε να ενδυναμώσουμε και να τα κάνουμε ξανά αυτό που ήταν - , θα ξέρει για το «Βοήθεια στο σπίτι» και θα δηλώνει σε πόσα από αυτά θέλει να συμμετάσχει. Αυτομάτως, η πολιτεία θα ξέρει τα ακριβή νούμερα. Θα ξέρει καθημερινά, κ. Χριστοφιλοπούλου, ποιοι εργαζόμενοι απασχολήθηκαν με τον τάδε ηλικιωμένο κάθε μέρα. Εκεί βρισκόμαστε αυτή τη στιγμή. Φτιάχνουμε αυτό το πληροφοριακό σύστημα, το συζητάμε έναν χρόνο τώρα με τους εργαζόμενους του «Βοήθεια στο σπίτι», το ξέρουν. Ξέρουν ότι αυτό δεν επιφέρει καμμία αλλαγή στην εργασιακή τους σχέση. Είναι σαφές αυτό που λέω. Συντονίζει, όμως, τρεις δομές οι οποίες πρέπει να συντονιστούν. Το κράτος πρέπει να ξέρει κάθε μέρα πόσοι ηλικιωμένοι ωφελήθηκαν από αυτές τις τρεις δομές και πόσοι αντίστοιχα εργαζόμενοι επιβαρύνθηκαν από αυτές. Αυτό κάνουμε αυτή τη στιγμή και μέσα στο 2018 θα έχουμε τη δυνατότητα να ιδρύσουμε αυτά τα κέντρα ΟΦΗΛΙ στα οποία θα πάρουμε ανθρώπους με τη διαδικασία ΑΣΕΠ, όπως καταλαβαίνετε, ενισχύοντας όλες αυτές τις δομές.
Συμφωνείτε με την πρότασή μας;
Άτυπη επιτροπή θα είναι, αλλά καμμιά φορά οι άτυπες είναι πιο ουσιαστικές στο αποτέλεσμα.
Εγώ να καλέσω τους εκπροσώπους των κομμάτων, εννοώ του «δημοκρατικού τόξου» - για να μεταχειριστώ κι εγώ αυτή την έκφραση, με συγχωρείτε - , για να κάνουμε αυτή τη δουλειά στο γραφείο ό,τι ώρα θέλετε.
Ωραία. Ολοκληρώθηκε η συζήτηση των επικαίρων ερωτήσεων. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 10.05΄ λύεται η συνεδρίαση για αύριο, ημέρα Παρασκευή 4 Μαΐου 2018 και ώρα 10.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.